In nomine Patris et Filii et Spiritus Sancti Amen. Ego Anserius, canonicus Cabilonensis et Matisconensis, in mea sana memoria constitutus, licet in infirmitate proprii corporis positus, testamentum meum taliter ordinavi. In primis heredem meum constituo Guillermum, nepotem meum, quem dominus Guillermus de Onlaio, miles, de domina Bona amica de Torceio, uxore sua, habuit, volens quod succedat michi in domo mea quam habui a venerabili patre Seguino, Dei gratia Matisconensi episcopo, in claustro Cabilonensi et in grangia sita apud Sanctam Mariam Cabilonensem, et in omnibus aliis que ego aliis non legabo apud Sanctum Eusebium super Guiam in terris, pratis, aquis et rebus aliis que habui ex donatione venerabilis patris S. Matisconensis episcopi, patrui mei, pro melioramento quod feci in predictis rebus. Do et lego ecclesie Beati Vincentii Cabilonensis, pro anniversario meo annuatim faciendo in predicta ecclesia, quatuor libras Divionensium, ita quod dictum tenementum teneat obedientiarius de Rocheta, ita tamen quod duas procurationes persolvat, unam in Nativitate Beatę Marię pro patruo meo supradicto, et aliam in die obitus mei. Monasterio Sancti Petri Cabilonensis do lego decem libras Divionensium ad emendum decem solidos in redditibus pro pitentia in die obitus mei singulis annis facienda, domum meam sitam in claustro Matisconensi, scilicet domum de Rasiaco, et terram quam tenet Joannes de Nanches et Bernardus Gribillaz, cum appenditiis que habui ex donatione dicti venerabilis Patris S., Matisconensis episcopi, patrui mei. Do lego Gerardino, nepoti meo, ita tamen quod singulis annis persolvat quadraginta quinque solidos Matisconensium, et tria miteria siliginis in die obitus mei, pro anniversario meo plenarie faciendo, vel persolvat infra biennium quinquaginta libras Matisconensium ad redditus pro anniversario meo comparando. Et si hoc non faceret infra dictum terminum, domus exponeretur venalis, et possessiones capitulo Matisconensi secundum valorem assignarentur pro complemento anniversarii supradicti. Mansum dou Forneal cum hominibus et appenditiis que sunt apud Massiliacum do lego ecclesię Sancti Petri Matisconensis pro anniversario meo et patris qui requiescit in ea annuatim faciendo, ita tamen quod ipsi in die obitus mei pittantiam distribuant ad valorem trium solidorum Matisconensium Domui Dei site Matisconi, et aliorum trium Domui leprosorum. Partem illam, quam habebam apud Vitriacum a Gaufrido quondam fratre meo, do et lego heredibus Gaufridi supradicti. Vineam meam de Boiaco Templariis relinquo. Tenementum quod tenebat ame Poletus quod debebat unum bichon (sic) frumenti, sex denarios et unam gallinam do lego Templario de la Muce. Ecclesię in qua contigerit me sepeliri do sexaginta solidos Divionensium in die obitus mei pro refectione. Duos pannos sericos quos habeo in deposito penes venerabilem Patrem S., Matisconensem episcopum, patruum meum do lego, unum Matisconensi ecclesię, et alium consimilem ecclesię Cabilonensi, ita quod ex ea fiat cappa integra cum meis expensis. Beatrici de Lugniaco, sorori mee, et ejus heredibus do lego quicquid habeo apud Sassiacum jure hereditario et centum solidos Divionensium ad opus vestis, et pannam variam quam habeo penes ventarium Matisconensem. Aloydi, sorori mee, de Remiremont domine, do lego decem libras Divionensium ad opus vestis emende. Religiose domine Juliane, matertere mee, que est apud la Muce, do lego centum solidos Divionensium ad opus vestis emende. Militi servienti meo do lego centum solidos Divionensium et equum meum quem habet, et remitto omne illud in quo mihi tenetur. Martine, uxori sue, do lego quadraginta solidos Divionensium, Boillandrino XX solidos, et volo quod de bonis meis vestiatur, a la Becuille de Sancta Maria V solidos, Martino Bochart tres solidos, uxori Galtheri Secousot unum supertunicale de blo, usque ad viginti quinque solidos, Lamberto portario Matisconensi XX solidos pro sua filia maritanda, ad opus Sancte Marie XXX solidos, ad opus magne campane reficiende XX solidos. Cuilibet de tribus presbiteris qui debent celebrare post obitum meum per annum percipiat triginta solidos, tam de portione quam debet percipere ab ecclesia, quam de augmentatione de meo faciendo. Hujus autem mee ultime voluntatis executores dimitto dominum Pontium de Sysseio, canonicum Cabilonensem, et dominum Gaufridum, capellanum de Lugniaco, volo autem et precipio quod heres a me institutus se de meis mobilibus non intromittat donec legata mea integre fuerint persoluta. Item volo et precipio ut si istud testamentum non valet ratione testamenti, valeat jure codicillorum, vel cujuslibet ultime voluntatis. Volo etiam ut de consensu et voluntate sepedicti patrui mei omnia ordinentur.